CELEX: 32018D2048
Language: el
Date: 2018-12-20 00:00:00
Title: Εκτελεστική απόφαση (ΕΕ) 2018/2048 της Επιτροπής, της 20ής Δεκεμβρίου 2018, σχετικά με το εναρμονισμένο πρότυπο για ιστότοπους και εφαρμογές για φορητές συσκευές που καταρτίστηκε προς υποστήριξη της οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου

21.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 327/84
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2018/2048 ΤΗΣ ΕΠΙΤΡΟΠΗΣ
         της 20ής Δεκεμβρίου 2018
         σχετικά με το εναρμονισμένο πρότυπο για ιστότοπους και εφαρμογές για φορητές συσκευές που καταρτίστηκε προς υποστήριξη της οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ του Ευρωπαϊκού Κοινοβουλίου και του Συμβουλίου και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 6 παράγραφος 1 της οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου (2), το περιεχόμενο των ιστότοπων και των εφαρμογών για φορητές συσκευές που συμμορφώνονται προς τα εναρμονισμένα πρότυπα ή μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, θεωρείται ότι συμμορφώνονται προς τις απαιτήσεις προσβασιμότητας των εν λόγω προτύπων ή των μερών τους, που ορίζονται στο άρθρο 4 της εν λόγω οδηγίας.
                  
               
                     (2)
                  
                  
                     Με την εκτελεστική απόφαση C (2017) 2585 (3) η Επιτροπή υπέβαλε αίτημα στην Ευρωπαϊκή Επιτροπή Τυποποίησης (CEN), στην Ευρωπαϊκή Επιτροπή Ηλεκτροτεχνικής Τυποποίησης (Cenelec) και στο Ευρωπαϊκό Ινστιτούτο Τηλεπικοινωνιακών Προτύπων (ETSI) για την κατάρτιση εναρμονισμένου/-ων προτύπου/-ων βάσει του προτύπου EN 301 549 V1.1.2 (2015-04), συμπεριλαμβανομένων όλων των αναγκαίων διατάξεων για την εφαρμογή του άρθρου 4 της οδηγίας (ΕΕ) 2016/2102. Το πρότυπο EN 301 549 V1.1.2 (2015-04) ήταν το αποτέλεσμα της εντολής τυποποίησης της Επιτροπής 376 (4) και περιείχε ήδη ορισμένες διατάξεις σχετικά με την προσβασιμότητα των ιστότοπων και των εφαρμογών για φορητές συσκευές, καθώς και άλλων προϊόντων και υπηρεσιών ΤΠΕ.
                  
               
                     (3)
                  
                  
                     Βάσει της εκτελεστικής απόφασης C (2017) 2585, η CEN, η CENELEC και το ETSI ολοκλήρωσαν τις εργασίες σχετικά με το ζητούμενο εναρμονισμένο πρότυπο και παρέδωσαν στην Επιτροπή το εναρμονισμένο ευρωπαϊκό πρότυπο EN 301 549 V2.1.2 (2018-08), στο οποίο καθορίζονται, μεταξύ άλλων, τεχνικές απαιτήσεις για την προσβασιμότητα των ιστότοπων και των εφαρμογών για φορητές συσκευές. Το εναρμονισμένο ευρωπαϊκό πρότυπο EN 301 549 V2.1.2 (2018-08) περιλαμβάνει, μεταξύ άλλων, πίνακα που χαρτογραφεί τις σχετικές διατάξεις από το πρότυπο προς τις απαιτήσεις προσβασιμότητας που ορίζονται στο άρθρο 4 της οδηγίας (ΕΕ) 2016/2102.
                  
               
                     (4)
                  
                  
                     Η Επιτροπή, από κοινού με τη CEN, τη Cenelec και το ETSI, εκτίμησε κατά πόσο οι σχετικές διατάξεις του εναρμονισμένου ευρωπαϊκού προτύπου EN 301 549 V2.1.2 (2018-08) που εκδόθηκε από τη CEN, τη Cenelec και το ETSI, συμμορφώνονται με το αίτημα που διατυπώθηκε στην εκτελεστική απόφαση C (2017) 2585 της Επιτροπής.
                  
               
                     (5)
                  
                  
                     Οι σχετικές διατάξεις του εναρμονισμένου ευρωπαϊκού προτύπου EN 301 549 V2.1.2 (2018-08) πληρούν τις απαιτήσεις που αποσκοπούν να καλύψουν και οι οποίες καθορίζονται στο παράρτημα ΙΙ της εκτελεστικής απόφασης C (2017) 2585. Επομένως, είναι σκόπιμο να δημοσιευθούν τα στοιχεία αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης.
                  
               
                     (6)
                  
                  
                     Η συμμόρφωση με ένα εναρμονισμένο πρότυπο παρέχει τεκμήριο συμμόρφωσης με τις αντίστοιχες βασικές απαιτήσεις που καθορίζονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα στοιχεία αναφοράς του εναρμονισμένου προτύπου για ιστότοπους και εφαρμογές για φορητές συσκευές που καταρτίστηκε προς υποστήριξη της οδηγίας (ΕΕ) 2016/2102 και παρατίθεται στο παράρτημα της παρούσας απόφασης δημοσιεύονται στην Επίσημη Εφημερίδα της Ευρωπαϊκής Ένωσης.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 20 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα (ΕΕ L 327 της 2.12.2016, σ. 1).
         
            (3)  Εκτελεστική απόφαση C (2017) 2585 της Επιτροπής, της 27ης Απριλίου 2017, σχετικά με αίτημα τυποποίησης προς τους ευρωπαϊκούς οργανισμούς τυποποίησης για τη στήριξη της οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα.
         
            (4)  Εντολή 376, της 7ης Δεκεμβρίου 2005, εντολή τυποποίησης προς CEN, CENELEC και ETSI για τη στήριξη των ευρωπαϊκών απαιτήσεων προσβασιμότητας στις δημόσιες συμβάσεις προμηθειών και υπηρεσιών στον τομέα των ΤΠΕ.
      
      
         
            ΠΑΡΑΡΤΗΜΑ
            
                        Αριθ.
                     
                     
                        Στοιχεία αναφοράς του προτύπου:
                     
                  
                        1.
                     
                     
                        EN 301 549 V2.1.2 (2018-08)
                        Απαιτήσεις προσβασιμότητας για προϊόντα και υπηρεσίες ΤΠΕ